Tampereen ytimeen rakenteilla oleva uusi alue on nyt saanut nimen. Se on Tampereen Kansi, englanniksi Tampere Deck ja ruotsiksi Tammerfors Däck.

Alun perin alueen nimeksi olivat ehdolla Centre, Expe, Atmos ja Premi. Niitä kaupattiin sillä perusteella, että kansainvälisempi nimi olisi ulkomaalaisille puhuttelevampi.

Näistä nimistä tehtiin pieni nettikysely ja tulokset olivat selvät.

– Kyselyn vastauksissa ja siitä käydyssä keskustelussa korostui kaksi seikkaa. Nimen tulee olla selkeää suomea ja liittyä Tampereeseen. Nimi on tuttu ja sitä on helppo käyttää, kertoo hankejohtaja Tero Tenhunen tiedotteessa.

Ensimmäisessä vaiheessa eteläiselle ratapihalle rakennetaan kansi ja sen päälle areena, harjoitushalli, hotelli ja kaksi tornitaloa. Toinen vaihe pitää sisällään pohjoisen kannen sekä kolme tornitaloa. Kokonaisuudessaan kohteeseen tulee arviolta jopa tuhat asuntoa.

Paikalliset SM-liigajoukkueet Tappara ja Ilves pelaavat ottelunsa uudella areenalla liigakaudesta 2021–2022 alkaen.

Lue lisää:

Tuleeko Tampereen areenan alueen nimeksi Centre, Expe, Atmos tai Premi? Vaihtoehdoille irvaillaan jo netissä

Tampereen Kansi ja areena -hanke varmistui lopullisesti: Osapuolilta nimet rahoitussopimukseen